Mičovský, Ján, poslanec NR SR (2015-03-19):
Ďakujem pekne za toleranciu. Vážená pani podpredsedníčka Národnej rady, vážené kolegyne, kolegovia, vážení členovia vlády Slovenskej republiky, interpeláciu, ktorú chcem predniesť, sa podarilo napísať po istom dlhšom období nielen mne, pretože túto interpeláciu prednesiem v mene viacerých kolegov poslancov, a tak trocha aj v mene celého klubu Obyčajných ľudí a nezávislých osobností. Táto interpelácia sa rodila preto dlhšie, pretože má svoju históriu. Dovolím si pripomenúť, bolo to už hodne dávno, keď sme tu s kolegom poslancom Hubom chodili po parlamente tak trocha úsmevne s košíkom, v ktorom sme mali olomoucké syrečky a štipce. Týmto možno vtipným, možno nie tak veľmi, to je vec pohľadu, spôsobom sme sa snažili pripomenúť vám poslancom, ktorí majú možnosť ovplyvniť sa v zákonnosti v našej krajine, že existujú oblasti, ktoré dlhodobo trpia výrazným zápachom, zápachom, ktorý pochádza z rôznych zdrojov, ale v každom prípade veľmi silne a práveže tou dlhodobosťou aj veľmi nepríjemne zhoršuje stav života pre množstvo občanov. Pokúsili sme sa to riešiť zákonom, ktorý tu bol čítaný už dvakrát, keď sme upozornili, že zápach sám osebe je niečím, čo zhoršuje veľmi silne životné prostredie a okrem toho, bez toho, aby sme sa zamýšľali nad chemickým zložením tohto zápachu, sám osebe predstavuje zdravotné riziká, tobôž, keď zdôrazňujem, keď pôsobí roky rokúce a zhoršuje ľuďom život i stav zdravia a aj hodnotu ich majetku. Vtedy sme použili ako príklad pre tento zákon ako podporu, dokonca tu zazneli aj mená starostov, ktorí podporili náš návrh zákona, takú oblasť, ako je okolie firmy BUKÓZA Vranov, kde je niekoľko obcí, ktoré naozaj veľmi výrazne trpia zápachom, a použili sme aj časť Ružomberka, mestskú časť mesta Ružomberok, ktorá sa volá Hrboltová. A práve o Hrboltovej bude dnes interpelácia, ktorú predkladám v mene pána poslanca Martina Fecka, pána poslanca Mikuláša Hubu a, ako som aj spomenul, má to svoju náväznosť, aj v podstate v mene, aj keď to tam nie je napísané, celého klubu Obyčajných ľudí a nezávislých osobností. A to najzávažnejšie, čo chcem povedať v súvislosti s touto interpeláciou, ktorú na záver prečítam, je, že som ešte nikdy nestál pri interpeláciách za týmto pultom s tak vážnou interpeláciou, ako je táto. Je to mimoriadne vážna vec. A naozaj ju neprednášam s nejakým politickým zámerom, ale so snahou zlepšiť veľmi zlú situáciu mestskej časti Hrboltová mesta Ružomberok. O čo ide. Ide o to, že sme sa pokúsili na základe istého volania o radu a pomoc občanov zmienenej mestskej časti nájsť odpoveď na otázku, čo to vlastne Hrboltovčania roky rokúce dýchajú. Nebolo to jednoduché zistiť, pretože sme sa síce domnievali, že veď príde tu niekto, kto má k tomu potrebné vybavenie, akreditáciu, certifikáciu, nameria to, zaplatíme mu a zistíme to. Bolo to zložité, samozrejme, nie je dôvod, aby som teraz popisoval tú anabázu, keď sme aj našli a zároveň nenašli ľudí, ktorí boli ochotní, samozrejme, ľudí odborne zdatných to urobiť. Ale napokon sme našli nie na Slovensku, ale v zahraničí firmu Technické meranie ovzduší Praha, akciová spoločnosť, ktorá nám vlani takéto výsledky zistila. A ten proces trval dlhšie, lebo sme potrebovali nájsť zase doma odborníkov, ktorí by nám laikom pomohli správne prečítať to, čo bolo namerané. A chcem veľmi vážne v úvode toho čítania interpelácie povedať to, čo je v nej najpodstatnejšie. Viete, čo táto firma, ktorú sme si objednali, zistila, že čo dýchajú občania Hrboltovej? Zistili toho viacej. Ale to, čo sme si my museli zapamätať, a to, čo je vlastne najvýznamnejším zistením tohto merania, je to, že tam dýchajú oxid chloričitý, toxickú látku, ktorá sa používa na čistenie odpadových vôd, a že ju dýchajú v koncentrácii, a teraz, pozor, ja sa nemýlim, vyše 1 800-krát väčšej, ako je norma. Ale to je norma referenčná Spojených štátov amerických. Tú Ameriku sme museli do toho vložiť z jednoduchého dôvodu, pretože Slovenská republika pre oxid chloričitý normu pre externé prostredie nemá. Má ju len pre interné prostredie pracovné, kde táto norma hovorí, že je možné, aby v osemhodinovej expozícii tam, kde sa používajú pri tom primerané pracovné a ochranné pomôcky, mohla byť vystavená taká osoba, ktorá tu pracuje a ráta s týmito rizikami, a vlastne je to istá nevyhnutnosť, oslabená alebo teda vystavená 300 mikrogramom tohto oxidu chloričitého za osem hodín. Ale my sme tam zistili čosi oveľa viac, takže teraz, dovoľte, prečítam tú interpeláciu, pokiaľ som si ju nezabudol zobrať. A prosím, keby ste ju naozaj zobrali s tým, že je adresovaná ministrovi životného prostredia pánovi Petrovi Žigovi, ale je vlastne adresovaná všetkým, ktorí by mali mať povinnosť veľmi akútne a rýchlo robiť opatrenia, aby sme zistili, aká je pravda. My netvrdíme, že naše meranie bolo absolútne správne, pretože bolo iba 24-hodinové. Tie merania sú veľmi drahé. Zaujímavé, že teda tieto merania podľa našich informácií sa doteraz ani nevykonávali v tomto regióne, čo je teda veľmi zvláštne, lebo merania sa tam vykonávajú. Máme síce informácie, že po našom meraní došlo k akejsi aktivite, lebo zrejme uši sa nájdu všade, ale napokon my to netajíme, že tie naše merania nebolo až tak presné, netvrdíme. Tvrdíme, že sa to musí namerať, pretože ak by bola pravda len desaťkrát menšia, ako je to, čo sme zistili, tak aj tak musíme povedať, že občania v Hrboltovej dýchajú dlhé roky jedovaté plyny, ktoré pochádzajú z čističky odpadových vôd, ktorá absorbuje všetky vody z mesta Ružomberok a aj z firmy Mondi Ružomberok, vieme dobre, že kedysi dole Váhom v tomto meste tiekli vody, ktoré nepripomínali vodu, ale skôr pivovú penu, už to patrí minulosti, ale tento proces bez toho, aby som hľadal vinníka a hovoril, že Mondi je tá firma, ktorá to spôsobila, na to som ja nie spôsobilý, aby som to mohol vyhlásiť, je fakt, že táto čistička znepríjemňuje ľuďom život, a je fakt, že to, čo sa z nej šíri nie je len smradľavé, ale aj život ohrozujúce. Interpelácia má nasledovné znenie. Vážený pán minister, v tesnom susedstve Hrboltovej, ktorá je mestskou časťou Ružomberka, sa nachádza jedna z najväčších čističiek odpadových vôd na Slovensku. Odvádzané sú do nej odpadové vody z mesta Ružomberok vrátane priemyselného komplexu Mondi. Z areálu čističky sa dlhodobo šíri v nepravidelných intervaloch silný zápach, ktorý svojou intenzitou nielenže mimoriadne znepríjemňuje život tunajším obyvateľom, čo je samo osebe zdravie zaťažujúcim faktorom, ale vyvoláva aj oprávnené obavy, či látky vyvolávajúce tento zápach neohrozujú obyvateľov i svojou samotnou chemickou podstatou. V snahe pomôcť riešiť tento problém sme v klube OĽaNO urobili niečo, čo možno mal už dávno urobiť niekto iný. Pokúsili sme sa zistiť, čo to vlastne obyvatelia Hrboltovej musia roky dýchať. Našli sme akreditovanú firmu, Technické služby ochrany ovzduší Praha, u ktorej sme objednali analýzu ovzdušia zameranú na chemické látky, ktoré by mohli pochádzať aj z čističky. Výsledky tejto analýzy sú viac ako znepokojivé. Najmä koncentrácia jednej látky vyvoláva mimoriadne obavy, ide o oxid chloričitý, toxickú látku používanú na čistenie vôd. Počas 24-hodinového merania bola jej koncentrácia vyše 1 800-krát vyššia ako to povoľuje norma používaná v Spojených štátoch. Porovnanie s normou v Spojených štátoch je vynútené tým, že na Slovensku normu stanovujúcu prípustnú koncentráciu tejto látky v ovzduší doposiaľ nemáme. Tu je referenčná koncentrácia amerického Úradu pre ochranu životného prostredia 0,2 mikrogramu na meter kubický, 0,2 mikrogramu na meter kubický vzduchu pripúšťa táto referenčná americká norma ako hraničné množstvo prípustné, pričom tá nameraná hodnota je 367 mikrogramov na meter kubický, teda 1 835-krát viac. V zmysle nariadenia vlády Slovenskej republiky č. 471/2011 Z. z. je najvyšší prípustný expozičný limit pre 8-hodinovú expozíciu v pracovnom prostredí pre oxid chloričitý 300 mikrogramov na meter kubický. Nameraná hodnota teda prekračuje aj tento limit, ktorý je na Slovensku stanovený pre pracovné prostredie, teda tam, kde sa s takýmto ohrozením v nevyhnutnom rozsahu počíta a kde sa musia uplatňovať aj na to primerané ochranné postupy. Sme si vedomí toho, že 24-hodinové jednorazové meranie chemických látok v ovzduší nemôže byť pre vyslovenie definitívnych záverov považované za dostatočné, sme však presvedčení, že zistené okolnosti sú alarmujúce. Preto vás, vážený pán minister, naliehavo interpelujeme: 1. Aký postup zvolíte pre overenie nami uvedených skutočností? 2. Ako budete postupovať pri stanovení doposiaľ chýbajúcej normy prípustnej koncentrácie oxidu chloričitého v ovzduší na Slovensku? Žiadame vás v tejto veci o rýchle a účinné konanie. Vzhľadom na vážnosť situácie vám dávame v plnom rozsahu k dispozícii aj výsledky merania, ktoré na základe úhrady klubu OĽaNO, skupiny poslancov, ich asistentov, ako aj obyvateľov obce Hrboltová vykonali už spomínané Technické služby ochrany ovzduší Praha, akciová spoločnosť. Tieto výsledky sú uvedené v prílohe tejto interpelácie ako technická správa č. T/2080/14/01. S úctou poslanci Mičovský, Huba a Fecko. Nechcem dramatizovať a naozaj ani zneužívať to, že sme sa dostali úplne náhodou pri svojej práci do takého bližšieho kontaktu s občanmi Hrboltovej. Viackrát sme tam boli. Hľadali sme to riešenie, nebolo to jednoduché a tieto výsledky, ktoré dávame k dispozícii pánovi ministrovi Žigovi, nás naozaj znepokojili, viete, tak ako keď sme tu chodili vtedy s tými syrečkami a pripomínali, že sú občania, ktorí nieže prejdú vlakom okolo nejakého zápachu, ale ktorí v ňom musia 365 dní do roka žiť. Takže toto je záležitosť, ktorá sa týka veľmi jednoduchej predstavy nás všetkých, že ak by sme my v tejto chvíli aj uvažovali o tom, že by sme mali byť presídlení svojím pobytom trvalým z našich bydlísk do Hrboltovej, inak krásnej to časti mesta Ružomberok a napokon aj samotného Slovenska. Tá dedina je svojím spôsobom malebná a má veľmi sympatických ľudí. Kto z nás by po takýchto údajoch povedal, hoc by tá ponuka by mohla byť výhodná, že do Hrboltovej sa chce presťahovať? Tá čistička je veľká. Hovorí sa o nej, že je jedna z najväčších v Európe. Určite odpadové vody je potrebné čistiť. Vieme že oxid chloričitý je látka, ktorá sa používa na čistenie odpadových vôd. No je neprípustné, na to určite neexistuje žiadne, žiadne ospravedlnenie, aby vzhľadom na tento technologický, určite potrebný proces čistenia odpadových vôd boli vystavení občania Hrboltovej, mestskej časti mesta Ružomberok, trvalému ohrozeniu oxidom chloričitým. Ak to nie je pravda, a verme, že možno aj tí Pražania sa pomýlili, bude to tá najlepšia správa pre Hrboltovčanov. Ale v tejto situácii povedať si, že možno 24-hodinové meranie, ktoré stálo pár tisíc eur, je nedostatočné, že možno treba vykonať nejaké oveľa náročnejšie meranie, možno je to určite možné technologicky a z hľadiska povinnosti náš všetkých voči tejto časti Slovenska je to povinnosťou, pretože povedať si, že táto celá záležitosť je mylná, že sme si našli niekoho, kto to nezmeral správne, alebo že to jednoducho bolo meranie, ktoré z hľadiska svojej časovej expozície bolo málo hodnoverné, to by bolo v tejto chvíli zle. Verme, že niekde možno sa chyba stala a že občania Hrboltovej nie sú vystavení 1 835-násobku tej americkej normy oxidu chloričitého v ovzduší, ale existuje tu tá možnosť, že sa tu Pražania nepomýlili, a preto ja dopredu ďakujem pánovi ministrovi Žigovi, ktorý určite má k dispozícii dostatok finančných prostriedkov, aj technologických možností, aby našiel niekoho, kto tieto výsledky merania overí, kto zistí čo to Hrboltovčania dýchajú, a kto urobí nápravu, aby tí občania mohli si konečne doslova vydýchnuť, lebo oni majú veľa obáv. Nechcem spomínať rozhovory s miestnymi občanmi, ktorí spomínajú aj podivné úmrtné listy, ktoré sa im tam kopia, a ktorí majú ozaj rôzne obavy, ja viem, šírenie fám a zlých správ nie je dobrým spôsobom, ako problémy riešiť, ale tu nejde ani o deň, ani o mesiac, ani o rok, tu ide o dlhodobý problém tejto časti mesta Ružomberok, je to problém, ktorý nesmieme ignorovať, a preto okrem toho ďakujem ministrovi Žigovi, že sa na to veľmi rýchlo pozrie a zároveň že sa pozrie aj na tú normu, ktorú na Slovensku stále nemáme, čo je teda pre mňa divné. Ale to nie je informácia, o ktorej sme si my v klube akosi povedali, že ju takto povieme, to je informácia od renomovaných chemikov na Slovensku, takže aj tú normu si nájdeme a stanovíme ju nie tak, aby vyhovovala možno producentom tejto chemikálie, ale tak, aby naozaj vyhovovala vysokým nárokom občanov vyspelej krajiny na životné prostredie, ktoré ich obklopuje. A v neposlednom rade chcem poďakovať veľmi úprimne svojim kolegom poslancom, ktorí nielenže viackrát do Hrboltovej prišli a hľadali riešenie, ktorí okrem teda tých, by som povedal, straníckych peňazí vytiahli aj tie svoje, aby sa zložili na to meranie. Nesmiem spomínať len poslancov, musím otvorene povedať, že sa to týka aj viacerých asistentov, ktorých znepokojili tieto výsledky. A najmä teda musím poďakovať aj farskému úradu v Hrboltovej, ktorý veľmi aktívne zasiahol tiež do týchto potrieb, a miestny pán farár Olexák nám hodne pomohol práve tým, že keď videl dobrý úmysel poslancov, tak sám neváhal pomôcť veľmi účinne aj ako osoba, aj ako úrad, ktorý disponuje istými prostriedkami. Ja nechcem teda v žiadnom prípade teraz hovoriť, že sa tu stala nejaká úžasná obeť z našej strany, pokúsili sme sa len riešiť to, čo riešiť je potrebné. Ja som rád, že sme mohli túto vec zmapovať. Ale to je naozaj len banalita, oveľa dôležitejšie je, aby sme sa už v krátkej dobe potešili spolu, že sa urobili účinné opatrenia na to, aby občania Hrboltovej predišli tomuto predpokladanému riziku, o ktorom stále chcem veriť, že niekde sa stala chyba, že budem musieť vyhlásiť, a urobím to rád z tohto miesta, že sme, našťastie, dostali výsledky od pána ministra Žigu, ktoré nepotvrdzujú takéto ohrozenie. Tak ak sa tak stane, budem rád. Ale zatiaľ, kým tak nebude, budeme musieť naliehavo prosiť a žiadať v mene občanov Hrboltovej, aby sa táto vec konečne vyriešila. Verím, že po tejto interpelácii sa tak stane a že sa tak nestane s úmyslom, že teda musíme zistiť niečo, čo ľudí uspokojí, ale musíme poznať pravdu a potom môžeme robiť kroky, ktoré určite logicky za tým budú nasledovať. Ďakujem pánovi ministrovi Žigovi, aj keď je tu neprítomný, že bude sa touto interpeláciou zaoberať, verím, už zajtra ako akútnym podnetom. Ďakujem aj vám, že ste si to vypočuli.